Tryg_DK

**Hva forsikringen omfatter**

Selskapet erstatter direkte økonomisk tap som oppstår som følge av at en tillitsvalgt i korpset overfor sikrede har gjort seg skyldig i følgende straffbare handling jfr Straffeloven av 22. mai 1902 nr 10:

* Underslag
* Tyveri
* Bedrageri
* Utroskap
* Dokumentfalsk

Dersom det strafferettslige beviskravet ikke er oppfylt, omfatter forsikringen likevel tapet dersom forsikrede kan sannsynliggjøre at tapet er forårsaket ved en straffbar handling som nevnt ovenfor.

Med direkte økonomisk tap menes det kronebeløp eller verdien av den gjenstand eller interesse som er frarøvet sikrede.

Forsikringen omfatter tap som konstateres i forsikringstiden eller senest 12 måneder etter at forsikringsavtalen har opphørt, forutsatt at tapet er en følge av handlinger eller unnlatelser som er foretatt i forsikringstiden.

Tapet anses konstatert på det tidspunkt sikrede oppdaget, eller burde ha oppdaget, den straffbare handling eller unnlatelse.

**Korpsets plikter ved skadetilfelle**

Er det overhengende fare for at et forsikringstilfelle vil inntreffe, eller er et forsikringstilfelle inntruffet, skal sikrede gjøre det som med rimelighet kan ventes av ham eller henne for å avverge eller begrense tapet. Når et forsikringstilfelle er inntruffet skal sikrede uten ugrunnet opphold:

- melde fra til selskapet, og stille den dokumentasjon som er nødvendig for å vurdere saken til selskapets disposisjon

- anmelde forholdet til politiet

- utføre de undersøkelser og utredninger selskapet finner nødvendig, samt møte ved forhandlinger og rettergang.

Må sikrede forstå at selskapet kan få et regresskrav mot tredjeperson, skal sikrede gjøre det som er nødvendig for å sikre kravet inntil selskapet selv kan vareta sitt krav.

**Meldefrist**

Sikrede mister retten til å kreve erstatning av selskapet dersom kravet ikke er meldt til selskapet innen ett år etter at sikrede fikk kunnskap om de forhold som begrunner kravet mot selskapet.